Julius Nyerere

Julius Nyerere ( 1922-1999 ) ~ Tanzaniaf gaderopik

Ba 13/04/1922 koe Butiama Julius Kambarage Nyerere koblir. Va taveradob koe Makerere kotla seotar aze koe Edinburgh va yamba kiewatcon vayar. Ektudason va gaderopa valev tavesikeba, bak 1954 va Tanganyika African National Union redur ise va tazukara va vedeyafa jilaca koe vo paker.

Us katalikevik, va tawuk ta volruptesuca jupar ise, vewason va iskedara va europafa is asiafa ponesaca ke Tanganyika, va gindesa vedeyeva waster. Ikatcuson va "Uhururu na Kazi" ( Nuyuca is Kobara ) adja ise levgason va talpey tis vey nelkoteem ke opafa selteva, di gruper da va gijotapaca anamon lospar bak libura ba 1958 az 1960, nume batcoba di nover da in kal koefa mivvexuca az volruptesuca bak 1961 va patecta jupar.

Ba 09/12/1962 sokasane zo etimar aze Julius Nyerere vanpir taneaf taneagadesik. Bak 1964 va tanara va Tanganyika do Zanzibar tugeltrar, baton nazbason va Tanzania sokasane.

320px|thumb|right|Kudja va Nyerere koe Dodoma
Nyerere tir pilkovik vanmiae targaf afrikaf okilikeem. Pakawes wal dinereem ke geltruca is nelkoteem ke ujamaa ( rojuyuna koe Arusha talpeydewitca ba 05/02/967 ), tel tanzaniaf gadesik meviele ebgayar, enlikeson va telyon lodesaf zvak ise pendeson do sanelia ( yoltanon gu "mwalimu" / tavesik swaxiliavon ) va belcelafa folskeda. Batcoba noveyer da va jontik zvak is kevkaliks is axoda moticayar. Gadera va vonensenafa patecta sedme rictulokaf bolk, voxe trumason va ravaldura va saneroti kare seltevaf talpey goredus va gotuvedeyan warzes mergileem xuton gu divedirot vox volruptesuca, ise vewason va kota conyanuca, tiyir voldrikaca.

Dekson tiuson, Nyerere kiewaskiyir da divdjigayar. Grupeyer kane va zvak tantanon suler nume maer : va vonera va blotmidura ta dulzara va sanelialatrara, is va tulopoara va rabafe levedrense, is va lyumara va roduca, is va tuvodara va levesidaf robeem, ikz-. Moekote vangrupeyer da patectafa kiewaskira va tawadaytamava adron remfiyir.

Ede redura va tawamidurafo dotegiraxo va ken danekseem me di ziliyir, pune soe va konafa lovafa keska dikiyir : va vixara va savsaf dodaf greltaf funtereem is yona seltevafa rieta ke gadesik is brubef tavereem ke boniarugal. Omavon gu prostewaf vierd, ta tenutcera va jiomaceem Nyerere va talpey ke pako is nelkot va ayafa tixara koplekuyur. Acum ton dotegiraxo warzesikeem va int lospayar. Zobenon gan soka is omelteem mano dotegiraxo pu tawamidusikam va witaf xekeem baton rodadiyir. Divatcera va gunteem ke divadomtara mu kotafa sanelia tiyir abdukaf mukot ke Julius Nyerere.

Ba 14/10/1999 koe London mulufter. 

Nyerere (Julius)
Nyerere (Julius)
Nyerere (Julius)
Nyerere (Julius)